สรุปภาวะตลาดต่างประเทศ ประจำวันที่ 12 ส.ค. 2562
สรุปภาวะตลาดต่างประเทศ ประจำวันที่ 12 ส.ค. 2562
สรุปภาวะตลาดต่างประเทศ ประจำวันที่ 12 ส.ค. 2562
13 ส.ค. 2562

ดัชนีดาวโจนส์ตลาดหุ้นนิวยอร์กปิดร่วงลงเมื่อคืนนี้ (12 ส.ค.) เนื่องจากนักลงทุนวิตกกังวลเกี่ยวกับผลกระทบของสงครามการค้าระหว่างสหรัฐและจีน รวมทั้งการชุมนุมประท้วงในฮ่องกง ขณะที่นักลงทุนจับตาท่าทีของจีนอย่างใกล้ชิดว่าจะใช้กำลังในการจัดการกับกลุ่มผู้ชุมนุมในฮ่องกงหรือไม่ หลังจากที่จีนระบุว่าการประท้วงในฮ่องกงเริ่มทวีความรุนแรงและมีสัญญาณของการก่อการร้าย
ดัชนีเฉลี่ยอุตสาหกรรมดาวโจนส์ปิดที่ 25,897.71 จุด ลดลง 389.73 จุด หรือ -1.48% ขณะที่ดัชนี S&amp;P500 ปิดที่ 2,883.09 จุด ลดลง 35.56 จุด หรือ -1.22% และดัชนี Nasdaq ปิดที่ 7,863.41 จุด ลดลง 95.73 จุด หรือ -1.20%
 
ตลาดหุ้นยุโรปปิดปรับตัวลงเมื่อคืนนี้ (12 ส.ค.) เนื่องจากนักลงทุนเทขายหุ้นออกมาท่ามกลางความวิตกว่า สงครามการค้าที่ยืดเยื้อระหว่างสหรัฐ-จีน อาจฉุดเศรษฐกิจโลกเข้าสู่ภาวะถดถอย
ดัชนี Stoxx Europe 600 ลดลง 0.31% ปิดที่ 370.41 จุด
ดัชนี CAC-40 ตลาดหุ้นฝรั่งเศสปิดที่ 5,310.31 จุด ลดลง 17.61 จุด หรือ -0.33% ดัชนี DAX ตลาดหุ้นเยอรมันปิดที่ 11,679.68 จุด ลดลง 14.12 จุด หรือ -0.12% และ ดัชนี FTSE 100 ตลาดหุ้นลอนดอนปิดที่ 7,226.72 จุด ลดลง 27.13 จุด หรือ -0.37%
 
ตลาดหุ้นลอนดอนปิดลดลงเมื่อคืนนี้ (12 ส.ค.) โดยหุ้นที่ทำธุรกิจในเอเชียถูกกดดันอย่างหนักจากความวิตกเกี่ยวกับการประท้วงในฮ่องกง นอกจากนี้ นักลงทุนยังคงวิตกเกี่ยวกับสงครามการค้าที่ยืดเยื้อระหว่างสหรัฐและจีน
ดัชนี FTSE 100 ตลาดหุ้นลอนดอนปิดที่ 7,226.72 จุด ลดลง 27.13 จุด หรือ -0.37%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (12 ส.ค.) โดยได้แรงหนุนจากการคาดการณ์ที่ว่า กลุ่มประเทศผู้ส่งออกน้ำมัน (โอเปก) อาจเพิ่มการปรับลดกำลังการผลิตเพื่อพยุงราคาน้ำมันในระยะนี้ รวมทั้งรายงานที่ว่า บริษัทน้ำมันสหรัฐลดจำนวนแท่นขุดเจาะน้ำมันติดต่อกันสัปดาห์ที่ 6
สัญญาน้ำมันดิบ WTI ส่งมอบเดือนก.ย. เพิ่มขึ้น 43 เซนต์ หรือ 0.8% ปิดที่ 54.93 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. เพิ่มขึ้น 4 เซนต์ ปิดที่ 58.57 ดอลลาร์/บาร์เรล
 
สัญญาทองคำตลาดนิวยอร์กปิดบวกเมื่อคืนนี้ (12 ส.ค.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย ท่ามกลางข้อพิพาทการค้าระหว่างสหรัฐและจีนที่ยังไม่มีแนวโน้มคลี่คลาย นอกจากนี้ การอ่อนค่าของสกุลเงินดอลลาร์ยังเป็นอีกปัจจัยที่ช่วยหนุนราคาทองคำ
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 8.7 ดอลลาร์ หรือ 0.58% ปิดที่ 1,517.20 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 14 เซนต์ หรือ 0.83% ปิดที่ 17.071 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 10 เซนต์ หรือ 0.01% ปิดที่ 863.70 ดอลลาร์/ออนซ์
สัญญาพัลลาเดียมส่งมอบเดือนก.ย. พุ่งขึ้น 11.50 ดอลลาร์ หรือ 0.8% ปิดที่ 1,430.80 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (12 ส.ค.) เนื่องจากนักลงทุนกังวลว่า ข้อพิพาทการค้าระหว่างสหรัฐและจีนอาจจะส่งผลกระทบต่อเศรษฐกิจของสหรัฐ ขณะที่นักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงดัชนีราคาผู้บริโภค (CPI) ประจำเดือนก.ค.
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 105.27 เยน จากระดับ 105.57 เยน และอ่อนค่าเมื่อเทียบกับฟรังก์สวิส ที่ระดับ 0.9689 ฟรังก์ จากระดับ 0.9722 ฟรังก์ แต่ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3244 ดอลลาร์แคนาดา จากระดับ 1.3208 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1219 ดอลลาร์ จากระดับ 1.1207 ดอลลาร์ ขณะที่เงินปอนด์แข็งค่าขึ้นสู่ระดับ 1.2077 ดอลลาร์ จากระดับ 1.2055 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.6753 ดอลลาร์สหรัฐ จากระดับ 0.6791 ดอลลาร์สหรัฐ